钦定古今图书集成/明伦汇编/氏族典/第118卷 > 陈蕃
## 钦定古今图书集成/明伦汇编/氏族典/第118卷 > 陈蕃

按《后汉书陈蕃传》：“蕃字仲举，汝南平舆人。祖河东太
守。蕃年十五，尝闲处一室，而庭宇芜秽，父友薛勤来
候之，谓蕃曰：‘孺子何不洒扫以待宾客’？蕃曰：‘大丈夫
处世，当扫除天下，安事一室乎’？勤甚奇之。初仕郡，举
孝廉，除郎中，遭母忧，弃官。服阕，刺史周景辟别驾从
事，以谏争不合去。后公府辟举方正，不就。太尉李固”
表荐，征拜议郎，再迁为乐安太守。大将军梁冀时遣书诣蕃，有所请托，使者诈求谒，蕃怒，笞杀之，坐左转
修武令。稍迁拜尚书，以忤左右，出为豫章太守。性方
峻，不接宾客，士民亦畏其高。征为尚书令，迁大鸿胪，
会白马令李云抗疏谏，桓帝怒，当伏重诛。蕃上书救
云，坐免归田里。复征拜议郎，数日迁光禄勋，与五官
中郎将黄琬共典选举，不偏权富。为埶家郎所谮诉，
坐免归。顷之，征为尚书仆射，转大中大夫。八年，代杨
秉为太尉。九年，李膺等以党事下狱考实，蕃上疏极
谏。帝讳其言切，托以蕃辟召非人，遂策免之。永康元
年，帝崩，窦后临朝，诏以蕃为太傅，录尚书事。灵帝即
位，窦太后复优诏封高阳侯，蕃固让，章前后十上，竟
不受封。蕃与后父大将军窦武同心尽力，共参政事。
蕃志诛中官，会窦武亦有谋，事泄，曹节等矫诏诛武
等。蕃时年七十馀，收送黄门北寺狱，即日害之。